KIRJALLINEN KYSYMYS E-0991/00 esittäjä(t): Klaus-Heiner Lehne (PPE-DE) komissiolle. Osakkeiden ensimerkinnässä käytettävät menettelyt.



Virallinen lehti nro 046 E , 13/02/2001 s. 0100 - 0101



KIRJALLINEN KYSYMYS E-0991/00 esittäjä(t): Klaus-Heiner Lehne (PPE-DE) komissiolle (31. maaliskuuta 2000) Aihe: Osakkeiden ensimerkinnässä käytettävät menettelyt Infineon-osakkeiden (Siemens AG:n tytäryhtiö) ensimerkinnän yhteydessä maaliskuussa Saksan liittotasavallassa arvosteltiin julkisesti yhtiön pörssiinmenotapaa. Siemens AG:n johtajia suosittiin osakeannissa. Sama koski suursijoittajia. Myöskään pankeissa yksityissijoittajien tapauksessa käytetty arpamenettely ei ollut avoin, ja asiassa epäillään käytetyn mielivaltaisia menettelyjä. Aikooko komissio tehdä ehdotuksia säännöksiksi, joilla yhdenmukaistettaisiin osakkeiden ensimerkintämenettelyt ja jotka velvoittaisivat yritykset kohtelemaan kaikkia sijoittajia tasapuolisesti? Katsooko komissio, että tiettyjen kotimaisten sijoittajien suosiminen rikkoo syrjintäkieltoa? Aikooko komissio tutkia Saksassa sovellettavia osakeantimenettelyjä? Frederik Bolkesteinin komission puolesta antama vastaus (17. toukokuuta 2000) Arvopapereiden ja pääoman yhteismarkkinoiden luomiseksi Eurooppaan on annettu useita direktiivejä, joilla yhdenmukaistetaan kansallisen arvopaperilainsäädännön sijoittajille tarjoamaa suojaa. Tarkoituksena on luoda yhdenmukaistetuista säännöistä muodostuvat vähimmäisstandardit, joilla säännellään arvopaperikauppaa sisämarkkinoilla. Siten arvopaperialan lainsäädäntöä Euroopassa yhdenmukaistavia direktiivejä sovelletaan periaatteessa arvopaperikauppaan eikä sijoittajiin. Listautumisantiin liittyviin menettelyihin sovelletaan arvopaperien viralliselle pörssilistalle ottamista koskevien vaatimusten yhteensovittamisesta 5 päivänä maaliskuuta 1979 annettua neuvoston direktiiviä 79/279/ETY(1) ja arvopaperien viralliselle pörssilistalle ottamisen yhteydessä julkistettavan listalleottoesitteen laatimista, tarkastusta ja levittämistä koskevien vaatimusten yhteensovittamisesta 17 päivänä maaliskuuta 1980 annettua neuvoston direktiiviä 80/390/ETY(2). Näillä direktiiveillä yhdenmukaistetaan arvopapereiden ottamista viralliselle pörssilistalle ja riittävien tietojen antamista sijoittajille koskevat vähimmäisstandardit. Niillä ei säännellä osakkeiden jakamista listautumisannin yhteydessä. Euroopan tasolla ei ole vielä tehty päätöstä osakkeiden jakamiseen sovellettavista vaatimuksista. Osakkeiden jakomenettelyissä noudatetaan kansallisia sääntöjä, joten menettelyt vaihtelevat jäsenvaltioittain. Tämän vuoksi kansalliset valvontaviranomaiset ovat päättäneet perustaa työryhmän FESCO:n (Forum of European Securities Commissions) yhteyteen. Työryhmän toiminta käynnistettiin joulukuussa 1999, ja sen tavoitteena on kehittää yhteiset periaatteet osakkeiden jakamisen sääntelyä ja sijoittajien tasavertaista kohtelua varten. Työryhmän alustavan suunnitelman odotetaan valmistuvan vuoden 2000 jälkipuoliskolla. Osana rahoituspalvelujen toimintasuunnitelmaansa komissio tutkii myös arvopaperien liikkeeseenlaskussa käytettäviä menettelyitä. Komissio tutkii, missä määrin olisi hyödyllistä esittää osakkeiden jakomenettelyitä koskevia sääntöjä. Jäsenvaltiot eivät saa suosia omia kansalaisiaan. Infineon-yhtiön tapauksessa tiettyjen sijoittajien suosiminen jakomenettelyssä tapahtui yritysten ja yksityishenkilöiden välillä. Se ei johtunut omia kansalaisia suosivista jäsenvaltion säännöistä. Siten mainittu tapaus ei periaatteessa kuulu syrjimisen kieltävien EY:n perustamissopimuksen määräysten soveltamisalaan. Komissio ei aio tutkia Saksan liikkeeseenlaskumenettelyitä Infineonin osakeannin pohjalta. Käytettävissä olevien tietojen perusteella tämä ei ole tarpeen. (1) EYVL L 66, 16.3.1979. (2) EYVL L 100, 17.4.1980.